Komisjoni määrus (EMÜ) nr 1672/85,

19. juuni 1985,

milles sätestatakse Kreekas lammaste, kitsede ja kariloomade rändkarjatamise puhul antava abi üksikasjalikud eeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 12. märtsi 1985. aasta määrust (EMÜ) nr 764/85, millega kehtestatakse Kreekas lammaste, kitsede ja kariloomade rändkarjatamise puhul antav abi, [1] eriti selle artiklit 2,

ning arvestades, et:

abi tõhususe ja ökonoomsuse tagamiseks võib rändkarjatamise eest anda abi ainult siis, kui järgitakse teatavaid veetavate loomade arvu ja karjamaade vahelise vahemaa suhtes kehtestatud miinimumnõudeid; siiski ei tuleks mereveo puhul selle kõrget maksumust arvesse võttes minimaalset vahemaad kindlaks määrata;

rändkarjatamise puhul antava abi järelevalvet ei ole ilma karjakasvatajate poolt esitatud taotlusi käsitlevate dokumentaalsete tõenditeta ja muu täiendava dokumentatsioonita võimalik korralikult teostada;

Euroopa Põllumajanduse Arendus- ja Tagatisfondi tagatisrahastu raamatupidamisarvestuse kontrollimist ja heakskiitmist käsitleva komisjoni 26. juuli 1972. aasta määruse (EMÜ) nr 1723/72 [2] alusel Kreeka poolt iga-aastaselt esitatava kulude kalkulatsiooni koostamise hõlbustamiseks peaksid need kalkulatsioonid sisaldama teatavaid elemente siseriikliku halduse tasemel tehtud kuludest alates;

käesolevas määruses ettenähtud meetmed on kooskõlas lamba- ja kitselihaturu korralduskomitee ning veise- ja vasikalihaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Määruse (EMÜ) nr 764/85 tähenduses võib abi anda ainult vähemalt kaheksast loomühikust koosnevate lammaste, kitsede ja/või kariloomade veoks. Loomühiku määratlus on sätestatud nõukogu 28. aprilli 1975. aasta määruse (mägipiirkondade ja teatavate ebasoodsamate alade põllumajanduse kohta [3] artikli 7 lõikes 1.

2. Kui vedu toimub ainult veoauto ja/või rongiga, on minimaalne läbitav vahemaa 50 kilomeetrit.

Artikkel 2

1. Kreeka võtab rändkarjatamise puhul antava abi tõhusa järelevalve tagamiseks vajalikud meetmed. Kontrollida tuleb vähemalt järgmisi täiendavaid dokumente:

- veoarve(d), milles on märgitud transpordivahend, veetud loomade arv ja liik, läbitud vahemaa ja veokulud,

- lähtekoha ning sihtkoha kohaliku ametiasutuse väljastatud tõendid veetud loomade arvu kohta,

- karjakasvataja deklaratsioon, milles on märgitud karja suurus, loomakasvatusviis, veetud loomade arv, kasutatud transpordivahend, läbitud vahemaa ning lähte- ja sihtkoht.

2. Rändkarjatamise abi antakse ühe veo eest talviselt karjamaalt suvisele karjamaale või vastupidi. Abi makstakse karjakasvatajatele pärast ümberviimise kohta taotluse esitamist. Karjakasvatajad, kelle kari on kahe taotluse vahelise perioodi jooksul vähenenud, kaotavad esimese taotluse osas õiguse saada abi karja veoks loomade arvu osas, mille võrra nende kari vähenes.

Abi saamise õigus säilib:

- kui karjakasvataja annab oma põllumajandusettevõtte oma kuni kolmanda põlve alanejale sugulasele,

- vääramatu jõu korral ja eelkõige nakkushaiguste puhul, mis nõuavad karjakasvataja karja täieliku või osalise sundtapmise.

3. Lõikes 1 osutatud täiendav dokumentatsioon moodustab osa igast abitaotlusest.

Artikkel 3

Iga noomi puhul märgitakse määruse (EMÜ) nr 1723/72 alusel ettenähtud kuludeklaratsioonis makstud abitaotluste arv, nende kogusumma ja asjaomane aasta.

Samal ajal edastab Kreeka komisjonile nende deklaratsioonide lisana hetkel veoautoga, rongiga või meritsi karja vedamiseks kavandatavate veokulude üksikasjad.

Artikkel 4

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 19. juuni 1985

Komisjoni nimel

asepresident

Frans Andriessen

[1] EÜT L 86, 27.3.1985, lk 4.

[2] EÜT L 186, 16.8.1972, lk 1.

[3] EÜT L 128, 19.5.1975, lk 1.

--------------------------------------------------